กระทรวงวัฒนธรรม จัดพิธีเจริญพระพุทธมนต์ ตักบาตรพระสงฆ์ 9 รูป และเวียนเทียน เนื่องในวันมาฆบูชา
นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานในพิธีเจริญพระพุทธมนต์ ตักบาตรพระสงฆ์จำนวน 9 รูป จากนั้นร่วมพิธีเวียนเทียน และสักการะสิ่งศักดิ์สิทธิ์ประจำวัดสุทัศนเทพวราราม เนื่องในวันมาฆบูชา โดยรัฐมนตรีว่าการกระทรวงวัฒนธรรม เปิดเผยว่า กระทรวงวัฒนธรรม โดยกรมศาสนา ร่วมกับ คณะผู้บริหารกระทรวงวัฒนธรรม และเจ้าหน้าที่ที่เกี่ยวข้อง จัดกิจกรรม “Walk Rally 9 มงคล สักการะสิ่งศักดิ์สิทธิ์” ณ วัดสุทัศนเทพวรารามและลานคนเมือง ศาลาว่าการกรุงเทพมหานคร ขึ้น เพื่อให้พุทธศาสนิกชนได้เข้าร่วมเรียนรู้พุทธประวัติที่สำคัญประจำวัดสุทัศนเทพวราราม โดยหวังว่ากิจกรรมทางพระพุทธศาสนา จะนำหลักธรรมคำสอนมาปฏิบัติในชีวิตประจำวันและน้อมรำลึกถึงพระพุทธคุณขององค์สมเด็จพระสัมมาสัมพุทธเจ้า รวมถึงสืบสานประเพณีทางพระพุทธศาสนาให้คงอยู่คู่สังคมไทย โดยการจัดงานในวันนี้(6มี.ค.66) กรมศาสนาได้มอบของที่ระลึกให้กับประชาชนที่เข้าร่วมกิจกรรมด้วย สำหรับประชาชนที่สนใจสามารถเข้าร่วมกิจกรรม Walk Rally 9 มงคล สักการะสิ่งศักดิ์สิทธิ์ ได้ตลอดทั้งวันจนถึงเวลา18.00น. และสามารถเข้าร่วมงาน “ประทีปแห่งพระธรรม นำศรัทธา บูชาเพ็ญเดือน 3” เพื่อกราบสักการะพระบรมสารีริกธาตุ เสริมความเป็นสิริมงคลให้แก่ชีวิตตัวเองและครอบครัวอีกด้วย ซึ่งจัดขึ้นวันนี้เป็นวันสุดท้าย ที่บริเวณลานคนเมือง ศาลาว่าการกรุงเทพมหานคร และวัดสุทัศนเทพวราราม